Vigh Anita

**FÜRDŐGOLYÓ**

Dráma egy részben

ANYA (Morvai Blanka, 52 éves)

ALEXA (Az anya nagyobbik lánya, 32 éves, sugárzóan szép és nőies)

LAURA (Az anya kisebbik lánya, 26 éves, kislányos külsejű)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy családi ház nappalija, amerikai konyhával, étkezővel. A földszinten a nappali mellett van a fürdőszoba, központi helyen álló, kényelmes, nagy fürdőkáddal. A fürdőszoba mellett lévő ajtó az anya hálószobájába vezet. A nappaliból lépcső kanyarog fel az emeletre, a lányok szobái fenn vannak.*

*Délelőtt. Alexa fürdik, az anya a sminkasztalánál köntösben fésülködik, Laura pizsamában a lépcsőn ül, kakaót szürcsölget. Az anya egyik kezének középső ujja sínben.*

ANYA (*a fejével a fürdő felé int)* Még mindig benn van?

LAURA Nemrég ment be.

ANYA Nemrég? Fél tíz óta benn van. Másfél órája!

LAURA *(megrántja a vállát)*

ANYA Amúgy ki vagy te, az ügyvédje? Jó, hogy reggel a pisilést el tudtam intézni! A nővéred senkire sincs tekintettel. Olyan, mint apád volt. Emlékszem, Alexa ötéves lehetett, vettem neki húsz deka téliszalámit, amit imádott, már akkor is kifinomult ízlése volt, kislányként, na azt speciel tőlem örökölte, nem apádtól. A szalámit betettem a hűtőbe, aztán amikor ki akarom venni, hogy odaadjam a gyereknek, hát nincs sehol. Kérdezem apádat, hol van, azt mondja, megette. Teljesen kiborultam! Ő egyedüli gyerekként sosem értette, milyen, amikor osztozni kell valamin.

LAURA Megint ezek a régi sztorik, anya!

ANYA Szemtelen vagy, amióta itt van! Azelőtt szeretted ezeket a régi családi történeteket.

LAURA Sosem szerettem, csak nem szóltam.

ANYA És mi változott?

LAURA Huszonhat éves vagyok. Eleget láttam már.

ANYA Nekem mindig gyerek maradsz. Az én édes, tejfelszőke kislányom, aki a szoknyám mögé bújt a színházban, amikor Kanizsai meghajolva köszönt neki. Nem csoda, hogy zavarba jöttél, olyan jelenetet vágott le. A kezedet is megcsókolja, ha hagyod.

LAURA Ugorjunk…! *(felnéz közben az égre)*

ANYA Mindenki kész volt, gurult a nevetéstől! Ahogy a pufók kezecskédet elrántottad és nagy undorral beletörölted a ruhádba! Apád is ott volt, mosolygott a bajsza alatt, nagyon jóban voltak Kanizsaival.

LAURA Tudom, mindig együtt ittak a Mokaszínben!

ANYA A Mokkában. A Mokkában apádat imádták a színészek, meg a rendezők is, hát még a műszak! Amikor az előadásokon ott maradt, a takarásban mindenki dőlt a röhögéstől, a tragédiáknál is. Szabó Ferinek folyt a könnye a Lear királyban, írta is Lipták, a vérestollú utána, milyen mélyen átélt volt abban a szerepben…ha tudta volna, honnan jöttek a könnyek!

LAURA Nem azt mondtad mindig, hogy apa nem értékelte a művészetedet? Hogy csak elfuvarozott a színházba, meg sem nézett, aztán a végére érted ment és hazahozott?

ANYA Imádta! Eleinte…A legnagyobb rajongóm volt. Aztán megcsömörlött tőle, legalábbis ezt mondta. Pedig csak féltékeny volt. Én sosem maradhattam előadás után a büfében, percre pontosan ott volt értem a végén, és hazavitt. Úgy tűnt, kedvességből, pedig egy fenét! Én nem tudtam kapcsolatokat építeni meg jópofizni, mint más színésznők. Nem csoda, hogy semmire sem vittem! Nem úgy, mint Csilli. Az ott lebzselt mindig a büfében. Jutott is neki aztán bőven, Júlia, Ophélia, meg Nóra, Gertrudis, végigjátszhatta a legjobb szerepeket. Most is mit hallasz? A csapból is Tóh-Ágothai Csilla művésznő neve folyik!

LAURA Szóval te apám miatt nem lettél világhírű?

ANYA Nem ezt mondtam. Ma különösen éles a nyelve, kisasszony!*(felkiált)* Alexa, gyere már ki!

ALEXA Egy perc!

ANYA Húsz perce is ezt mondta. Alexa!

ALEXA Egy perc, mondom!

ANYA Megőrülök ettől, hogy a saját házamban nem tudok megfürdeni reggel és sorban kell állni, mint egy kollégiumban! *(felpattan, ingerülten kopog a fürdőszobaajtón)* Gyere már ki, az istenit neki!

ALEXA (*vizes hajjal, törölközőben kijön)* Itt vagyok, csak hajat mostam!

ANYA Másfél órán át?

ALEXA Fél óra volt. Csak közben végre hívott Zsolt, muszáj volt lelket ápolnom. Nem bírja nélkülem.

ANYA (*közben beront a fürdőbe, felkiált)* Üres! *(kihoz egy fémdobozt, meglengeti a lánya orra előtt)* Üres!

ALEXA Igen, és? Elfogyott…

ANYA Elfogyott? Tegnap még volt benne tíz! A Tavaszi Zsongás, az Álmos Mackó, a Lila Érintés, ezeket még láttam tegnap.

ALEXA Hárman vagyunk.

ANYA Éééés?

ALEXA Szeretünk fürdeni.

ANYA Fogadjunk, többet tettél egyszerre…

ALEXA Egy semmit sem ér. Imádom, ahogy keverednek a színek és az illatok!

ANYA De az Álmos Mackó meg a Tavaszi Zsongás kioltják egymást. Az egyik nyugtat, a másik felpörget. Minek teszed őket egyszerre a vízbe?

ALEXA Az Álmos Mackóhoz én nem nyúltam. Utálom a levendulát!

LAURA Én imádom!

ANYA De nem fogjátok föl, hogy nem lesz több? Nem tudok elmenni és két zsákkal hazahozni! Mit nem lehet azon érteni, hogy karantén?

LAURA Én csak egy Álmos Mackót tettem a vízbe tegnap, mert nem tudok aludni!

ALEXA Én meg leszarom a Kómás Medvét, mondom, hogy hozzá se nyúltam!

ANYA Hogy beszélsz? Ez Zsolt hatása! És az orrodat is eltörte!

ALEXA Ezt honnan veszed?

ANYA Ne tagadd!

ALEXA Köszi, hugi! Jó, hogy mondtam, hogy senkinek!

ANYA Az anyád vagyok! Ismerlek már - eléggé!

ALEXA Azt se tudod, ki vagyok!

LAURA Hagyjátok már abba!

ALEXA Spicli! Tudod mit, legközelebb az Álmos Mackót lehúzom a vécén!

LAURA Húzzad! *(felpattan, berohan a szobájába)*

ANYA Na ezért nincs egy fürdőgolyó sem a dobozban!

ALEXA Nyugi, nem csinálok ilyet! Amúgy meg, csak felidegesítesz Zsolttal!

ANYA Én? Miért kezded vele újra? Meg se érdemel! Vadbarom! A zenekar dolog is, csak beetetés! Amúgy kidobtam az összes ruhát, amiben hazajöttél.

ALEXA Mi???

ANYA Csak nem gondolod, hogy kerülgetem majd azokat a szakadék, büdös cuccokat?

ALEXA Te nem vagy…! *(megáll, elharapja a végét)* Harminckét éves vagyok és rohadtul nem akarom, hogy az anyám kidobálja a ruháimat!

ANYA Förtelmesek voltak! Felesleges a szemétben keresgélned, elvitték tegnap a kukások!

ALEXA Kukások. Karanténban?

ANYA Igen, azok hálistennek még járnak! Persze te észre se vennéd, ha belefulladnánk saját szemetünkbe, mióta a Getroman énekesnője vagy. Getroman vagy Dzsetromen, azt se tudom…

ALEXA Gerontomém…

ANYA Szóval ne üssem bele az orromat?

ALEXA Haha. Nagyon vicces. Kérem vissza a ruháimat.

ANYA Mondom, hogy kidobtam őket.

ALEXA És akkor mit vegyek fel?

ANYA Keress valamit a fehér szekrényben. Most megengedem!

ALEXA A te szekrényedben? Ott nincs nekem való!

ANYA Bezzeg tizenhat évesen nem ezt mondtad! Akkor folyton lopkodtad a ruháimat! Meg a cipőket! A pirosnak is kitörted a sarkát, pedig hogy imádtam….!

ALEXA Még mindig itt tartunk? A piros magassarkúnál?

ANYA Óóóóóó, neked nem számít semmi. Te nagyvonalúan bánsz mindennel, ami a másé. Persze nem te gürizel meg érte.

ALEXA De hát te is apa lóvéjából élsz!

ANYA Ez rendkívül ízléstelen volt! Elég súlyos árat fizettünk azért.

ALEXA Már rég megöltétek volna egymást, ha még élne.

ANYA Felháborító, hogy hogy beszélsz. Egyrészt attól, hogy apád belefulladt a Balatonba, és rámhagyott egy kis pénzt, még nem élek nagylábon, mert nem tehetem meg. Másrészt rengeteget visz el a ház fenntartása, meg a húgod iskolái.

ALEXA Tényleg, kitalálta már, mi akar lenni?

ANYA Most épp énekesnő, mint te.

ALEXA Nem arról volt szó eddig, hogy sosem állna színpadra? Hogy elájul még a gondolatától is? Hogy civil akar lenni, örökre?

ANYA Én is csodálkoztam, de ha ez az álma, én nem bánom.

ALEXA Hány suliját fizetted már?

ANYA Volt a kozmetikus, a sminkes, aztán a műkörmös…

ALEXA (*felnevet)* Utána az asztalos!

ANYA Igen, de becsületére legyen mondva, legalább végigcsinálta!

ALEXA Egy fűrészt nem tud felemelni!

ANYA Miért? Az jobb volt, amikor pornófilmbe vitték sminkesnek? Akkor inkább legyen asztalos. Mit nem adnék, ha végre tényleg tudná, mit akar.

ALEXA Szerintem imádod, hogy ilyen!

LAURA (*a lépcsőről)* Milyen? Milyen vagyok?

ALEXA Ilyen…Örök diák. Szerintem ez így jó mindkettőtöknek.

ANYA Megyek fürdeni! Mindjárt dél, ez nonszensz! *(eltűnik a fürdőszobában)*

LAURA Mert te aztán jól látod a helyzetet…!

ALEXA Anyának jó, mert amíg te itthon vagy, addig azzal áltathatja magát, hogy fiatal, hisz van egy iskolás gyereke, te meg ebben a gyerekstátuszban vidáman elvagy.

LAURA Csak egyetlen napra cseréljünk!

ALEXA Reggel kakaó anyucitól, este meg Álmos Mackó a vízbe? Közte egy kis tanulás, hogy szó ne érje a ház elejét…

LAURA Ilyennek látod az életem? Rohadtul nem tudsz rólam semmit!

ALEXA És te meg az éneklés?! Miért nem találsz ki valami eredetit?

LAURA Miért, te kitaláltál? Anya színésznő, te meg énekesnő vagy. Hűha, micsoda különbség!

ALEXA Pont azért nem lettem színésznő, hogy ne tudjanak összehasonlítani. Imádom a színpadot, már négyévesen tudtam, hogy ott akarok állni, abban a fényben, abban a figyelemben fürdeni, hatással lenni az emberekre. De nem vágytam rá, hogy csak a Marosi Blanka lánya legyek a színházban, nem akartam a Kismarosi lenni. Ezért jött jókor Zsolt, meg az együttese. Anyának nincs hangja, hálistennek, nekem viszont igen, ide nem tud utánamnyúlni, nem kísér el a híre. Megszabadultam tőle!

LAURA Én meg rohadjak meg itt, ugye? Hátra se nézel!

ALEXA Tudom, mekkora lelkierő kell ahhoz, hogy elszakadjunk. Nem bírtam már a totál kontrollt. Utáltam, ahogy beszélni kezd, ömlenek a régi történetek, a sértődöttség, hogy vele mi hogyan történt, őt hogy bántották, csalták meg, használták ki…

LAURA Lakhatnék nálad…

ALEXA Nálam? Nem. Kicsi az a lakás. Meg most újra ott van Zsolt.

LAURA Aha. Szóval Zsolt miatt?

ALEXA Három hónapig egyedül voltam, akkor jöhettél volna. Persze csak bőgtem volna a válladon. Egyik napról a másikra lelépett. Előtte volt az a balhé, azóta se értem. Valamit meg akartam nézni a laptopján, erre megfogta a fejem, és teljes erőből beleverte a falba. Ömlött a vér az orromból, nézd, azóta is ferde…Szerintem már akkor kavart valakivel. Ahhoz a nőhöz költözött, gondolom, amíg nem lakott nálam.

LAURA De miért fogadtad vissza?

ALEXA Jó kérdés. Amikor józan, meg tiszta, nagyon édes. És halál tehetséges. Olyan tervei vannak, te…! Őt nem érdeklik az olyan földhözragadt dolgok, mint a csekkbefizetés, meg a bevásárlás. És engem se, ha együtt vagyunk. Látnod kéne, ahogy próbál! Az a zsoltos mozdulat a gitárral! Így nyomja…*(mutatja)*

LAURA Nem izgat…

ALEXA Most azért mondod, mert azt hiszed, miatta nem jöhetsz hozzám!

LAURA Nem csak ezért…

ANYA (*hangja a fürdőből)* Laura, segíts! Laura!

ALEXA Mit akar?

LAURA Meg kell mosnom a haját.

ALEXA Te mosod a haját?

LAURA Csak amióta az ujja…

*Laura bemegy a fürdőszobába, megmossa az anyja haját, aki a begipszelt ujja miatt az egyik kezét nem tudja használni. Közben Alexa telefonál.*

ALEXA Szia! Aludtál? Csak olyan fura a hangod. Olyan rekedtes. Még mindig a megfázás? De már el kellett volna múlnia, nem? Meddig dekkoljak még itt? Gabit? Nem Gabinál vagyok, hanem anyámnál már ötödik napja! Ez nem esett le eddig? De mondtam, hogy Gabiék karanténban vannak, mert Tirolban síeltek. Igen, bezárkózva Budaörsön, ott már negyvenhárman fertőzöttek. Ennyire nem figyelsz rám? Nem kezdem, csak kurvára kiábrándító ez az egész. Oké, akkor összepakolok és megyek. De most mit üvöltesz? Azon vagy kibukva, hogy itt vagyok? Nem értem. Jól van, igyekszem. Miért nem írsz dalokat, ahogy ígérted? Most mondtad, hogy már nem köhögsz. Igen, tudom, hogy az ihlet nem jön csak úgy, de azért próbálkozhatnál. Ne azt a négy dalt játsszuk mindig, ha újra lesznek koncertek. Jó, akkor hatot, bocs. Miért, hol a gitárod? Nem tudod? Nem hiszem el! Hol hagytad? Misinél? Ez tuti, vagy csak bekamuzod? Hát jó lenne, ha visszaadná. Viszont van egy szuper ötletem a Kedves lélekhez. *(dúdolja a dalt)* Meglepetés! Jó, jó, megyek majd! Szia! Mit, hányat, belgát? Oké, viszek! Szia!

*Alexa felmegy a szobájába, Laura kijön a fürdőből. Pakolászik a konyhában, elmosogatja a reggeli bögréket. Az anya fürdés után, köntösben odaül a sminkasztalhoz.*

ANYA Megcsinálod a sminkem?

LAURA Aha.

ANYA Alexa?

LAURA Fenn.

ANYA Kicsim, mi lenne, ha új iskolát kezdenél?

LAURA Ezt most miért…?

ANYA Csak a nővéredet majmolod.

LAURA De én ezt akarom csinálni. Komolyan.

ANYA Két hónapja még szempilla stylist akartál lenni. Abban több fantázia van.

LAURA Nem mindegy neked, mit tanulok?

ANYA Nem akarom, hogy odajuss, ahová ő.

LAURA Nem én jutottam oda…

ANYA Az egy botlás volt. Nem is értem, mit hittem…

LAURA Csak a ti versengésetek számít, hogy ki a jobb, igaz? Engem észre se veszel.

ANYA Dehogynem. Te vagy az én kiscicám! Csak most egy kis vadmacska lettél! Grrrr!

LAURA Ne csináld!

ANYA Grrrr! Grrr!

LAURA Anya! Állj már le!

ANYA Grrr! Grrr!

LAURA Engem hagyjatok ki a hülye játszmáitokból. Nem akarok közétek tartozni, csak beragadtam ebbe…

ANYA Apád se nézné jó szemmel, ha énekesnő lennél.

LAURA Honnan tudod, apa minek örülne? Sose figyeltél rá, hogy mit szeretne! Csak a színészet izgatott. Aztán meg csodálkoztál, hogy elment Natival.

ANYA De időben észheztért. Rájött, hogy milyen sokat jelentek neki.

LAURA Oké, gondold ezt, ha így könnyebb! De szerinted kivel volt a vitorláson, mielőtt …, tudod?

ANYA Kivel, hát a haverjaival: Gőz Lacival, Kulcsár Dezsővel, meg a mondd már, nem jut eszembe, a Sepsi Gyulával. A négy muskétás, ahogy hívták magukat.

LAURA Anya, ne legyél már ilyen naiv!

ANYA Natival? Á, az nem lehet! Volt jegyzőkönyv, meg minden. A rendőrök nem hazudtak volna!

LAURA Nem tudom, hogy intézték el….

ANYA És ezt te honnan tudod?

LAURA Natitól.

ANYA Natitól???

LAURA Amikor elhozta nekem apa karláncát. Nála maradt, még a hajón, apa odaadta neki. Mintha csak megérezte volna, azt mondta. Sokáig őrizgette, évekig, de aztán volt egy sugallata…

ANYA Pontosan tudta, hogy ez fájni fog nekem!

LAURA Neked?

ANYA Micsoda szemét húzás! A lányomon keresztül!

LAURA És ha igazat mondott?

ANYA Ismerem a fajtáját. Az ilyenben nincs megbánás. Ez még apád koporsóján is táncra perdül, ha úgy érzi, győzött.

LAURA Összetörtnek tűnt.

ANYA Nyilván. Apád engem szeretett, az a kurva csak egy orrfújás volt neki, nem több.

LAURA Örültem, hogy odaadta.

ANYA Csak eszköz voltál, kislányom! Nehogy azt hidd, hogy egy pillanatig is lelkiismeret-furdalást érzett, hogy valóban megbánt bármit is. Így akart üzenni nekem. De nem éri el a célját, nem. Nem fogok megroppanni egy ilyen nő miatt. Jobban teszi, ha leveszi a mocskos kezét a lányomról!

LAURA Velem találkozott, nem akart neked üzenni. Megígértette velem, hogy sosem mondom el.

ANYA Pontosan tudta, hogy te vagy hármunk közül a leggyengébb láncszem.

LAURA A leggyengébb…?

ANYA Tudod, hogy értem. Velem nem mert kezdeni, és azt is tudta, hogy Alexa nekimenne, ha nála próbálkozna. A te gyengeséged a nagy szíved. Mindenkit megértesz, megsajnálsz. Könnyű téged kihasználni, nem tehetsz róla, nincs egy csöpp emberismereted sem.

LAURA A szájfényt tedd fel egyedül.

ANYA Nem tudom megfogni rendesen. Az ujjam…

LAURA Az, az ujjad. Alexa tudja…?

ANYA Az kéne még! Esküdj meg, hogy ezt sosem mondod el a nővérednek. Nem akarhatod, hogy szétcsússzon megint, mint apád halála után.

LAURA Nem veszed észre, mit művelsz?

ANYA Butaság volt, mondom. Nem tudom, mi ütött belém akkor. Jó, beismerem, hiba volt.

LAURA Hiba?

ANYA Most mit akarsz tőlem? Mit mondjak?

LAURA Semmit.

*Megadóan folytatja a sminkelést. Alexa leviharzik a lépcsőn, kezében egy hátizsákkal.*

ANYA Te most mit csinálsz?

ALEXA Elmegyek. Megbeszéltük Zsolttal. Csak még felénekeltem egy dalt neki, ajinak, de már itt sem vagyok…

ANYA Elmész? A karantén kellős közepén?

ALEXA Aha. Már nem köhög, azt mondja, jól van.

ANYA Zsolt beteg?

ALEXA Már nem, csak ahogy hazajött Milánóból, belázasodott. Nem tudtuk, mi ez, azért jöttem át ide.

ANYA És ezt miért nem mondtad eddig? És ha te is elkaptad?

ALEXA Ne már, nekem semmi bajom, nem látjátok?

LAURA Két hét a lappangási idő.

ALEXA Mondom, no para. De már különben is, megyek.

ANYA Majd adok valami normális ruhát. Meg maszkot, kesztyűt. Ha öt napig itt voltál, akkor egy ebédet csak kibírsz még! Főzni sem kell, alig ettünk a tegnapiból.

LAURA Én még nem is fürödtem!

ANYA Megvárunk.

ALEXA De mi lesz Álmos Mackó nélkül?

LAURA Majd zuhanyozok.

ALEXA Egészséges!

ANYA Ne piszkáld. Nem elég, hogy elhasználtad az utolsó fürdőgolyókat, még húzod is ezzel…

ALEXA Maximum a Csokis Csobbanást, azt csípem.

LAURA Sietek.

*Laura bemegy fürdeni.*

ANYA Te tudtál róla, hogy Nati megkereste a húgodat?

ALEXA Minek?

ANYA Apád karlánca volt az ürügy.

ALEXA Ürügy?

ANYA Mondtam szegény Laurának, hogy pontosan tudta az a nő, melyikőtökkel kell kezdenie.

ALEXA Mert?

ANYA Mert te nekimentél volna. Nem csoda, hogy Laurát nézte ki magának.

ALEXA Nati is sokáig gyászolta apát, neki sem volt könnyű.

ANYA Micsoda?

ALEXA Eláshatnád végre a csatabárdot. Sokkal hasonlóbbak vagytok, mint hiszed. Végül is, még a férfiak terén is megegyezik az ízlésetek, ugyanazt szerettétek.

ANYA Ne merj engem egy lapon említeni azzal a nővel. Az egy bundáért széttette a lábát a török bazárban egy kamionsofőrnek.

ALEXA Anyaaaa! Még mindig így gyűlölködni!

ANYA Ez a színtiszta igazság! Apád mesélte. Amikor visszajött hozzám, töviről hegyire elmeséltettem vele mindent. Ha fáj is, tudni akarom, ezt mondtam neki. Megértette. Szóval nem a gyűlöletem miatt van!

ALEXA Én nem így tudom a bundás sztorit. Nati teljesen másképp mesélte.

ANYA Azt elhiszem! Mikor mesélte?

ALEXA Nem tudom már, pár évvel apa halála után.

ANYA Apád halála után? Ti beszéltetek?

ALEXA Aha. Néha még most is felhívjuk egymást. Nincs jól. Jaj, ne csináld már, anya, nem nagy ügy! Én még akkor összehaverkodtam vele, amikor apával… Elhívott magához sörözni. Szimpi volt, hogy úgy bánt velem, mint egy felnőttel. Eleinte untam, de végül egész jól eldumáltunk. Aztán ez így maradt.

ANYA Ezek a hátam mögött barátnők lettek….

ALEXA Dehogy lettünk barátnők! Csak olyan jó volt vele apáról sztorizgatni, valahogy úgy éreztem, ő is benne van a családi fotóalbumban.

ANYA És én még Laurát neveztem gyengének!

ALEXA Ne szívd már fel magad ezen annyira! Ezer éve történt! És te mondod mindig, hogy te győztél, apa visszajött hozzád. Tiéd a diadal, mit akarsz még?

ANYA Engem azok az évek tönkretettek! Szétmartak. Hittem apádban, imádott. És egyszer csak ezzel a semmi nővel, izzó szerelemben? Tudod, milyen megalázó volt, hogy tűnődött, melyikünket válassza? Az én férjem volt! Gyerekeket szültem neki! Miért fordult el tőlem, mitől volt izgalmasabb az a másik? Tudod te, milyen érzés, amikor úgy ül melletted a párod, hogy rád sem tud nézni?

ALEXA Ezt speciel tudom.

ANYA Ugyan, neked Zsolt nem a párod!

ALEXA Hát kicsodám?

ANYA Ez csak egy félreértés. Ha jobban becsülnéd magad, nem hinnéd, hogy hozzád való. Meg kell tanulnunk értékelni magunkat. Ha igazán szeretnéd magad, rájönnél, sokkal jobbat érdemelsz.

ALEXA Anya, hagyd már ezt az ezo bullshitet. Tele a könyvespolcod önsegítő könyvekkel. Előbbre vagy tőlük?

ANYA Nem térek magamhoz, hogy te Natival tartottad a kapcsolatot…Elárultad a családunkat. Miket meséltél neki? Elmondtad, amit itthon láttál? Micsoda manipulátor az a nő! Mindenkit el akar venni tőlem!

ALEXA Szerintem ez nem ellened irányult. Megszenvedte ő is a magáét.

ANYA Ki ne ejtsd még egyszer ezt a szádon! Ebben a házban te ne sajnálkozz azon a nőn!

*Laura kijön a fürdőből.*

LAURA Lapozzunk már!

*Teríteni kezd, előveszi az ételt a hűtőszekrényből, melegíteni kezdi.*

*Percekig csendben esznek.*

ANYA Elég volt. Nem adok több pénzt. Egyikőtöknek sem. Befejeztem.

ALEXA Ez a bosszúd?

ANYA Nem fogok vitázni erről. Eddig is csak a jóindulatomon múlt, hogy utaltam a pénzt. Tizennyolc éves korotok óta egy fillért sem kellett volna adnom nektek.

LAURA Anya, ezt nem teheted! Akkor miből költözzek el?

ANYA El akartál költözni? Egy szóval se….! Már megint valami, ami a hátam mögött történik. Mit kell még megtudnom?

ALEXA Figyelj, anya, tökre megértem, hogy a hugi iskoláit nem fizeted, pláne az énekóráit! *(Laurára néz.)* Most mi van, mindhárman tudjuk, hogy ablakon kidobott pénz, sose leszel énekesnő. Se hangod, se semmid. Nem bántás, tény. Anya, tényleg megértem, de higgadj le egy kicsit. Te is tudod, hogy apa hogy akarta volna!

ANYA Ezzel zsaroltok? Hogy apátok mit akart volna? Mikor itthagyott minket, magunkra? Előlünk menekült a halálba! Hát olyan szörnyetegek vagyunk mi? Nem értem…

LAURA Baleset volt, anya, baleset.

ANYA Dehogy volt baleset! Remekül úszott, te is tudod. Meg akart halni. Milyen dühös vagyok rá még mindig, így megfutamodni a döntés elől! Micsoda pipogya alak!

ALEXA Milyen döntés?

ANYA Azért ment el akkor vitorlázni, hogy végiggondolja, mit akar. Azt mondta, kell neki az a hétvége. Hogy átgondolja, mit szeretne valójában. Hogy minket választ-e, vagy Natit.

ALEXA Azér’ ez elég gáz. És Nati tudta ezt?

ANYA Már megint az izgat jobban, hogy a kis barátnőddel mi volt? Nem hiszem el, hogy így, aljasul kijátszottál.

LAURA Hová mész?

ANYA Le kell higgadnom!

*Bemegy a fürdőbe, megengedi a vizet, és egy kisebb, fürdőgolyókkal teli dobozt vesz elő a fürdőszobaszekrény hátsó polcáról. Bedob három fürdőgolyót a vízbe, és befekszik a kádba.*

LAURA Ezt sosem így mesélte.

ALEXA Naná! Kínos lett volna neki. Apa nem őt választotta, dilemmázott. Nem tök mindegy már, meghalt, mi meg…Nem hagyhatja abba az utalást. Nekem kell az a pénz!

LAURA Igen, az az örökségünk!

ALEXA Ez az, az örökségünk! Nekünk ez jár! Ezt akarja megvonni tőlünk? Nem is az övé! *(beleszagol a levegőbe)* Epres Extázis? Epres Extázis! Ezt az illatot ezer közül is megismerem! *(odamegy a fürdőszobaajtóhoz)* Honnan van neki?

LAURA A dugidobozából!

ALEXA Előlünk rejtegeti? Közben nekemesik, hogy elfogyott! Ennyi elég volt az otthonomból, köszi szépen! Hugi, nincs valami ruhád, ami jó rám?

LAURA Kicsik lesznek. Muszáj anya szekrényéből választanod.

ALEXA Maximum a régi jelmezei közül, azok menők! Benn vannak nála?

LAURA Szerintem azokat a kék szekrényben tartja.

*Alexa bemegy az anya hálószobájába, hogy átöltözzön. Pár perc múlva kijön, egy gitárral a kezében.*

ALEXA (*reszket)* Ez hogy kerül ide?

LAURA Hol találtad?

ALEXA A kék szekrényben, hátul.

LAURA Itt felejtette.

ALEXA Nem lehet…nem, nem…az nem lehet…

*Laura enged neki egy pohár vizet.*

ALEXA Miért nem mondtad el?

LAURA Hogy lehet az ilyet elmondani? Szia, Zsolt az új apukám, itt lakik nálunk, anyával imádják egymást…

ALEXA Imádták egymást?

LAURA Dehogy, folyton üvöltöztek, meg lehetett bolondulni. Három hónap se volt, anya kirakta, ahogy eltörte az ujját.

ALEXA Zsolt? Anya ujját?

LAURA Verekedtek, borzalmas este volt, és valamin iszonyatosan összebalhéztak, anya tépte a haját, Zsolt meg kicsavarta az ujját, aztán reccs!

ALEXA És ezért jött vissza…..!

LAURA Nem. Téged szeret.

*Alexa beront a fürdőszobába és lenyomja az anyját a víz alá. Az anya küzd az életéért, de Alexa nem kegyelmez neki. Laura meredten ül a konyhaasztalnál.*

*Alexa megjelenik a fürdőszobaajtóban, majd a húga kezébe nyom egy fürdőgolyót.*

ALEXA Epres Extázis. Az utolsó…

*Sötét*

2020